แรงนัก..พักหน่อย
* เอาจริง ๆ “โมนิก้า” ไม่วอรี่กับการขึ้นของหุ้นรายตัว และการขึ้นพรวดพราดดัชนีสักเท่าไหร่ เพราะถ้ามองตามกฎแรงโน้มถ่วงโลก และการสะท้อนกลับตามหลักฟิสิกส์ ทุกคนย่อมรู้อยู่แล้ว เมื่อถึงจุดที่ไปต่อไม่ไหว ก็จะร่วงแรงเท่ากับตอนที่ขึ้นมา และเมื่อถึงจังหวะที่ “ลงแรง ก็จะเด้งแรง” เดี๊ยนถึงมองทุกอย่างที่เกิดขึ้นกับตลาดหุ้นไทย มันมีที่มาที่ไปอย่างชัดเจน ซึ่งขึ้นอยู่กับคนที่มอง จะมองในมุมของวิทยาศาสตร์หรือเปล่า?..อิอิอิ
20 เม.ย. 2564

เจาะกระดาน : โมนิก้าและทีมงาน
* เอาจริง ๆ “โมนิก้า” ไม่วอรี่กับการขึ้นของหุ้นรายตัว และการขึ้นพรวดพราดดัชนีสักเท่าไหร่ เพราะถ้ามองตามกฎแรงโน้มถ่วงโลก และการสะท้อนกลับตามหลักฟิสิกส์ ทุกคนย่อมรู้อยู่แล้ว เมื่อถึงจุดที่ไปต่อไม่ไหว ก็จะร่วงแรงเท่ากับตอนที่ขึ้นมา และเมื่อถึงจังหวะที่ “ลงแรง ก็จะเด้งแรง” เดี๊ยนถึงมองทุกอย่างที่เกิดขึ้นกับตลาดหุ้นไทย มันมีที่มาที่ไปอย่างชัดเจน ซึ่งขึ้นอยู่กับคนที่มอง จะมองในมุมของวิทยาศาสตร์หรือเปล่า?..อิอิอิ
* หลายคนอาจสงสัยว่า น้องโมอาจกินยาผิดซองก่อนมาทำงานหรือเปล่า? เลยมาในแนววิชาการจนน่าตกใจ! จึงขอตอบกลับแฟนคลับทุกคนไปว่า มันเป็นสไตล์! เพราะโลกยังหมุนเปลี่ยนตลอดเวลา เดี๊ยนถึงต้องปรับเปลี่ยนตัวเองเพื่อให้เข้ายุคสมัยที่เปลี่ยนไป พร้อมกับนำเสนอเรื่องราวที่เป็นประโยชน์กับทุกฝ่าย เพราะโลกของการลงทุนไม่เคยหยุดนิ่ง จึงต้องเข้าใจสิ่งที่เกิดขึ้นไงล่ะคะ
* ด้วยเหตุนี้ถึงอยากให้แฟนคลับเข้าใจเหตุผลที่ดัชนีวิ่งขึ้นมาปิด 1,580.04 จุด บวกไป 5.13 จุด ด้วยมูลค่าการซื้อขาย 1.02 แสนล้านบาท มันเป็นผลมาจากหุ้นรายตัวมีสตอรี่โดนใจอย่างยิ่งยวด  ทำให้ “กองทุน” กับ “โบรกเกอร์” หวนกลับเข้ามาซื้อหุ้นอย่างอุ่นหนาฝาคั่ง และบรรยากาศแบบนี้จะอยู่กับเราไปอีกพักหนึ่ง จึงอยากให้แฟนคลับลองประเมินการขึ้นของหุ้นติดดาวยังมีแก๊ปให้เล่นอ๊ะป่าว?
* โดยเฉพาะในมุมของ SAWAD พุ่งกระฉูดขึ้นมาปิดที่ระดับ 88.25 บาท บวกไป 4.75 บาท หรือขึ้นไป 5.70%  ด้วยมูลค่าการซื้อขาย 7.65 พันล้านบาท ท่ามกลางสตอรี่มากมายที่ทยอยปล่อยออกมาเป็นหางว่าว ใช่ประเด็นหลักที่จะทำให้กำไรโตขึ้นเบาะ ๆ 10% หรือเปล่า? หรือแม้งบไตรมาส 1 ที่กำลังจะประกาศในเร็ว ๆ นี้ จะกดให้การเทรดบนค่า PE 26 เท่า ลดลงขนาดไหน? ล้วนเป็นเรื่องที่เกี่ยวข้องกับราคาหุ้นในกระดานโดยตรงนะจ๊ะ
* ส่วนรายที่ลอยตัวเหนือคำวิจารณ์อย่าง KBANK กลายเป็นช็อตที่ทำให้กองเชียร์มีความหวังขึ้นมาอีกครั้ง เพราะทันทีที่งบไตรมาส 1 ออกมาสวย แรงซื้อก็ไหลเข้ามาเป็นเทน้ำเทท่า จนหุ้นวิ่งขึ้นมาปิดที่ 140 บาท บวกไป 3 บาท หรือขึ้นไป 2.20% ด้วยมูลค่าการซื้อขาย 5.16 พันล้านบาทอย่างโดดเด่นแบบนี้กระมัง! บรรดาขาลุยถึงเม้าท์กันให้แซ่ดว่า ยอดเดิมที่เคยทำไว้บริเวณ 150 บาทอยู่แค่เอื้อมเจ้าค่ะ
* ไหน ๆ ก็เม้าท์ถึงหุ้นสตอรี่สวย ๆ ขึ้นมาทั้งที “โมนิก้า” ย่อมหันไปมองหุ้น GULF อย่างรวดเร็ว เพราะวันนี้ทุกคนเริ่มเข้าใจสิ่งที่ทำ และเริ่มเห็นภาพในอนาคต จึงกรูเข้ามาไล่ราคาหุ้นกันอย่างคึกคัก จนราคาหุ้นขึ้นมายืนปิดที่ 34.25 บาท บวกไป 2 บาท หรือขึ้นไป 6.20% ด้วยมูลค่าการซื้อขาย 3.06 พันล้านบาท กลายเป็นช็อตที่ทำให้แฟนคลับต้องตามดูกันยาว ๆ แต่ที่แน่ ๆ น่าจะได้เห็นการขึ้นไปทดสอบยอดเดิมแถว 38 บาท อีกรอบนะคะ
* สำหรับในรายของดาวเทียม THCOM ก็เป็นอีกหนึ่งหุ้นที่มีข่าวเม้าท์ในหมู่เก้งกวางเยอะมาก “โมนิก้า” จึงไม่อยากฟันธงการขึ้นมายืนปิดที่ 10.90 บาท บวกไป 0.80 บาท หรือขึ้นไป 7.90% ด้วยมูลค่าการซื้อขาย 2.26 พันล้านบาท มาจากเล่ห์สนกลในอะไรบ้าง? เพราะหุ้นตัวนี้ชอบพาคนไปเที่ยวดอยเป็นประจำทุกปี แต่ไม่เคยพาคนลงดอยมาครบสามสิบสองสักที..เลยไว้ใจบ่ได้!
* ประเด็นดังกล่าวทำให้ “โมนิก้า” เลือกที่จะเม้าท์ถึงหุ้นหม้อแปลงไฟฟ้า AKR เป็นรายถัดไป เพราะในมุมของการไล่ราคาแบบสุดติ่งกระดิ่งแมว ย่อมมีหุ้นตัวนี้อยู่ในก๊วนขาปั่นน่องเหล็กรวมอยู่ด้วยอย่างไม่ต้องสงสัย แถมเมื่อเหลือบดูการเทรดบนค่า PE 15 เท่า ยิ่งกระตุ้นให้พวกชอบเสี่ยงลุยแบบสุดซอย และสถานการณ์ดังกล่าวก็ทำให้หุ้นทะยานขึ้นมาปิดที่ 1.15 บาท บวกไป 0.11 บาท หรือขึ้นไป 10.60% ด้วยมูลค่าการซื้อขาย 290 ล้านบาทไงล่ะคะ
* ในเมื่อมีประเด็นของขาลุยเข้ามาเกี่ยวข้อง ย่อมมีชื่อหุ้นสุดแซ่บอย่าง CGH เข้ามาติดโผอย่างแน่นอน เพราะการวิ่งขึ้นมาปิดที่ 1.19 บาท บวกไป 0.17 บาท หรือขึ้นไป 16.70% ด้วยมูลค่าการซื้อขาย 170 ล้านบาท พร้อมกับแท่งเทียนสีเขียวโผล่มาโด่เด่ แถมเป็นการยืนปิดราคาสูงสุดในรอบ 2 ปี 9 เดือน ย่อมมีความหมายสำหรับแฟนคลับ “พี่ไมค์” ที่ติดตามผลงานกันมานมนาน..อิอิอิ